|  |  |  |
| --- | --- | --- |
| **hBOSNA I HERCEGOVINA**  **FEDERACIJA BOSNE I HERCEGOVINE**  **UNSKO – SANSKI KANTON**  **Ministarstvo poljoprivrede,**  **vodoprivrede i šumarstva** | **uskgrb2** | **BOSNIA AND HERZEGOVINA**  **FEDERATION OF BOSNIA AND HERZEGOVINA**  **UNA-SANA CANTON**  **Ministry of Agriculture,**  **Water Management and Forestry** |

**PROGRAM**

**KORIŠTENJA PAŠNJAKA ZA 2021.GODINU NA PODRUČJU UNSKO-SANSKOG KANTONA**

**Mart; 2021. godine**

**SADRŽAJ**

I - OPĆE ODREDBE.................................................................................strana 3

II - ZAKONSKI OSNOV...........................................................................strana 3

Postupak dodjele , kriteriji za dodjelu i visina naknade.............................strana 3 Kriteriji za dodjelu pašnjaka.......................................................................strana 4 Opći kriteriji ...............................................................................................strana 4 Posebni kriteriji...........................................................................................strana 5

III - ZAVRŠNE ODREDBE.......................................................................strana 6

Na osnovu člana 62. Zakona o poljoprivrednom zemljištu („Službene novine Federacije Bosne i Hercegovine“, broj: 52/09) Ministarstvo poljoprivrede, vodoprivrede i šumarstva Unsko-sanskog kantona donosi

**PROGRAM**

**korištenja pašnjaka za kalendarsku 2021. godinu na području Unsko-sanskog kantona**

**I - OPĆE ODREDBE**

Livade i pašnjaci dugotrajne su travnjačke površine nastale prirodnim putem ili zasijavanjem, a koriste se košnjom ili napasivanjem.

Pašnjakom se smatra zemljište obraslo prirodnom travnom vegetacijom i koristi se za izgon, ispašu i odmaranje stoke. Pašnjakom u smislu navedenog Zakona smatra se i zemljište koje služi za izgon, ispašu i odmaranje stoke, a nalazi se u poljoprivrednom ili šumskom kompleksu.

U stočarskoj proizvodnji prirodni travnjaci značajan su izvor voluminozne hrane, bez obzira na način korištenja pašom, košnjom ili kombinirano. Bez obzira na način nastanka i korištenje travnjaka, na njima moramo provoditi agrotehničke mjere i pridržavati se pravilnog načina korištenja,kao i vodeći računa o broju turnusa ispaše. Korisnici čija se stoka napasa na pašnjacima dužni su se pridržavati načina i vremena ispaše stoke koje je vlasnik utvrdio.

Dužina pašnjačkog perioda u zavisnosti od dužine same vegetacije,odnosno nadmorske visine:

-na visinama do 300m oko 180 dana

-na visinama od 300-500 m oko 156 dana

-na visinama od 500-1000m oko 140 dana

-na visinama preko 1000m oko 120 dana.

Raspored vremena na paši u zavisnosti od broja grla (20 ovaca 1 uslovno grlo ):

|  |
| --- |
| Broj uslovnih grla Vrijeme boravka na pašnjaku (u %)utrošeno na : |
| Napasanje Odmor Kretanje i stajanje bez napasanja Ukupno |
| 15 uslovnih grla 54,2 19,7 26,1 100 |
| 30 „ 64,6 17,7 17,7 100 |
| 60 „ 66,8 25,6 7,6 100 |

**II ZAKONSKI OSNOV**

Pašnjacima u vlasništvu države, a na području Federacije Bosne i Hercegovine upravljaju kantoni.

Pašnjake u vlasništvu fizičkih lica koriste njihovi vlasnici u skladu sa odredbama Zakona o poljoprivrednom zemljištu.

**U** pčelarstvu zakonski osnov je Pravilnik o pčelarstvu („Službene novine Federacije Bosne i Hercegovine“ broj: 31/18) .

**Postupak dodjele, kriteriji za dodjelu i visina naknade**

Ministarstvo poljoprivrede, vodoprivrede i šumarstva Unsko-sanskog kantona ( U daljem tekstu: Ministarstvo) će putem Javnog oglasa pozvati nositelje poljoprivrednih gazdinstava zainteresirane za korištenje pašnjaka i livada u državnom vlasništvu na području Unsko-sanskog kantona sa kojima će Ministar Ministarstva poljoprivrede, vodoprivrede i šumarstva ( U daljem tekstu: Ministar Ministarstva) potpisati ugovor o korištenju pašnjaka na period od pet (5) godina uz odgovarajuću naknadu.

Ministar Ministarstva će formirati komisiju koja će provesti postupak dodjele pašnjaka u čijem sastavu će pored tri (3) člana ispred Ministarstva biti i dva (2) člana ispred općine ( Jedan član iz općinske službe za poljoprivredu i jedan član iz općinske službe za katastar) na čijoj se teritoriji nalazi pašnjak.

Minimalna naknada za zakup pašnjaka je 80 KM po hektaru u skladu sa Pravilnikom o uslovima i načinu korištenja sredstava ostvarenih od zamjene, zakupa i koncesije poljoprivrednog zemljišta u vlasništvu države („Službene novine Federacije Bosne i Hercegovine“, broj: 78/09).

Sredstva se uplaćuju po potpisivanju ugovora za tekuću godinu, a za svaku narednu godinu do 31.marta do isteka Ugovora na račun Budžeta Unsko-sanskog kantona i ista se isključivo koriste za unapređenje pašnjaka.

**Prava i obaveze korisnika pašnjaka**

Korisnik pašnjaka ima pravo i obavezu: vršiti izgon stoke (goveda, konja, ovaca, koza i pčela) na ispašu i racionalno koristiti pašnjak, koristiti mjesta za napajanje stoke i omogućiti i drugima da napajaju stoku, ostvariti stvarnu služnost na tuđem zemljištu, ali i omogućiti drugim korisnicima prijelaz, pristup i dopremu stoke na svoje pašnjake, stalno vršiti melioraciju i održavanje u cilju poboljšanja i povećanja kapaciteta pašnjaka i poduzimati zaštitne mjere za pašnjake od pretjeranog i nenamjenskog korištenja. Za eventualnu štetu koju nanesu drugim licima prilikom ispaše (prelaz preko drugih parcela) korisnik je dužan snositi troškove.

Zbog zaštite poljoprivrednih kultura i sprečavanja pojave i širenja zaraznih bolesti životinja, te zbog zaštite zdravlja ljudi od zoonoza koje se sa stoke mogu prenijeti na ljude korisnik pašnjaka mora obezbijediti transport (dopremu i otpremu) za prijevoz svojih životinja i veterinarsko uvjerenje, te poduzeti i druge mjere shodno pozitivnim zakonskim propisima koji se odnose na ovu oblast.

Korisnici pašnjaka ne mogu pašnjake davati u podzakup.

**Kriteriji za dodjelu pašnjaka**

**Opći kriteriji**

Uz prijavu na Javni poziv potrebno je priložiti:

* Dokaz o registraciji poljoprivrednog gazdinstva,
* Izvadak iz zemljišnih knjiga (zemljišno-knjižni izvadak, a za područja koja nemaju zemljišno knjižne podatke ovjeren posjedovni list) za katastarske čestice kao dokaz da se radi o državnom vlasništvu,
* Zapisnik općinskih službi za poljoprivredu i katastar da su parcele dovoljno identifikovane na terenu u prisustvu potencijalnog korisnika pašnjaka sa opisom stanja parcela,da je kod istih riješeno predhodno pitanje, kako bi se budući korisnik mogao bez problema uvesti u posjed od strane općinskih službi za poljoprivredu i katastar,
* Dokaz da je stado obilježeno i da su životinje pod stalnim nadzorom veterinarske organizacije,
* Izvod iz jedinstvenog registra domaćih životinja izdatog od strane Federalnog Agromediteranskog zavoda Mostar.

Minimalna pašnjačka površina iznosi 0,6 hektara po uslovnom grlu (uslovno grlo iznosi 500 kg žive vage).

**Posebni kriteriji**

Pored navedenih općih kriterija na osnovu posebnih kriterija Komisija će izvršiti bodovanje i rangiranje potencijalnih korisnika pašnjaka kako slijedi:

1. Iskustvo u bavljenju stočarskom proizvodnjom (u godinama). Za svaku godinu po 5 bodova, maksimalan broj bodova je 25 (dokaz: ovjerena izjava.)

2. Veličina stada – Za svakih 10 uslovnih grla dodjeljuju se dva (2) boda. Najniži razred je 5 do 10 uslovnih grla pa do razreda od 90, 1 do 100 uslovnih grla koji se boduje sa 20 bodova i preko 100 uslovnih grla dodjeljuje se maksimalan iznos bodova 25. Za držaoce ovaca i koza potrebno je dostaviti ažurirani izvod i/ili potvrdu o upisu u registar za novoobilježene životinje u 2020.godini Agromediteranskog zavoda Mostar (oba dokumenta datirana u 2020.godini), za goveda i konje obrazac A1 ili pasoš za držaoce pčela. Izjavu od općinskog udruženja pčelara o broju aktivnih pčelinjih društava za fizička lica datiranu u 2020.godini, za pravna lica Zapisnik Uzgojno selekcijske službe Unsko-sanskog kantona o broju aktivnih pčelinjih društava datiran u 2020.godini.

3. Mjesto prebivališta u odnosu na lokaciju pašnjaka – domicilni poljoprivredni proizvođač boduje se sa 5 bodova (dokaz: CIPS).

4. Korisnik koji je u prethodnom periodu koristio pašnjak boduje se sa 5 bodova (dokaz: ugovor o zakupu pašnjaka).

5. Vlastito transportno sredstvo–kamion, boduje se sa 5 bodova (dokaz: ovjerena kopija važeće saobraćajne dozvole).

6. Posjedovanje poljoprivredne mehanizacije (traktor, balirka, kosačica)-boduje se sa 5 bodova (dokaz: ovjerene kopija važeće saobraćajne dozvole za traktor, zapisnik općinske službe za poljoprivredu i izjava vlasnika o posjedovanju balirke i kosačice).

7. Dokaz da je stado obilježeno i potvrda da su životinje pod stalnim nadzorom veterinarske organizacije - boduje se sa 10 bodova.

8. Izvod iz jedinstvenog registra domaćih životinja ovjerenog od strane Federalnog Agromediteranskog zavoda Mostar- boduje se sa 5 bodova

9. Ponuda veća od minimalne naknade (80 KM/ha) za svaku ponudu veću od 10%, donosi 1 bod, a maksimalan broj bodova iznosi 10.

Pravo prvenstva ispaše stoke na pašnjacima imaju pod jednakim uslovima fizička i pravna lica koja su ranije koristila pašnjak i lica koja imaju prebivalište u brdsko-planinskim područjima Unsko-sanskog kantona, a bave se poljoprivredom kao osnovnom djelatnošću.

Komisija Ministarstva će na osnovu broja bodova napraviti rang listu i sa onim poljoprivrednim proizvođačem koji ima najveći broj bodova Ministar Ministarstva će potpisati ugovor o korištenju pašnjaka na period od pet (5) godina s pravom produžetka ugovora za još jedan period od pet (5) godina.

**III - ZAVRŠNE ODREDBE**

Ovaj Program stupa na snagu danom donošenja, i objavit će se u Službenom glasniku Unsko-sanskog kantona i na oglasnim pločama Grada Bihaća,Grada Cazin i općina Unsko-sanskog kantona.

M I N I S T A R

Broj:08-20 -3621 -1/2021

Bihać: 30.03.2021.godine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sulejman Kulenović,dr.vet.med.